b'\n_START_ARTICLE_\nS\xc4\x97dmenys\n_START_PARAGRAPH_\nS\xc4\x97dmenys (arba u\xc5\xbepakalis; lot. nates, clunium arba gluteus) \xe2\x80\x93 k\xc5\xabno dalis, esanti u\xc5\xbepakalin\xc4\x97je dubens dalyje. Jas sudaro s\xc4\x97dmen\xc5\xb3 raumenys: gluteus maximus, gluteus medius ir gluteus minimus, tarp kuri\xc5\xb3 yra riebal\xc5\xb3 sluoksnis. Tai yra dvi ma\xc5\xbedaug apvalios formos dalys, tarp kuri\xc5\xb3 atsiveria i\xc5\xa1ang\xc4\x97. \xc5\xbdmon\xc4\x97ms ir primatams s\xc4\x97dmenys suteikia galimyb\xc4\x99 s\xc4\x97d\xc4\x97ti patogiai, perkeliant k\xc5\xabno svorio centr\xc4\x85 ties uodegikauliu (o ne ties kojomis, kaip kad s\xc4\x97di, pvz., \xc5\xa1uo ar kat\xc4\x97). Kai kuri\xc5\xb3 taut\xc5\xb3 \xc5\xbemon\xc4\x97ms, ypa\xc4\x8d moterims, b\xc5\xabdinga steatopigija._NEWLINE_Pseudomokslas, kurio pagrindas prana\xc5\xa1yst\xc4\x97ms ir ai\xc5\xa1kinimams yra s\xc4\x97dmenys, vadinamas rumpologija.\n_START_SECTION_\nS\xc4\x97dmen\xc5\xb3 socialinis vaidmuo\n_START_PARAGRAPH_\nKadangi s\xc4\x97dmenys yra gana arti i\xc5\xa1ang\xc4\x97s ir lytini\xc5\xb3 organ\xc5\xb3, jie priskiriami intymioms vietoms. Ta\xc4\x8diau s\xc4\x97dmenims priskiriamas ne tik erotinis, bet ir ne\xc5\xa1varumo atspalvis, kartais \xe2\x80\x93 su humoristiniais motyvais. Nuogas u\xc5\xbepakalis daugelyje kult\xc5\xabr\xc5\xb3 susij\xc4\x99s su g\xc4\x97dos jausmu, nors demonstratyvus s\xc4\x97dmen\xc5\xb3 apnuoginimas da\xc5\xbenai turi provokacin\xc4\x99 ar protesto reik\xc5\xa1m\xc4\x99. S\xc4\x97dmen\xc5\xb3 mu\xc5\xa1imas vaikams yra gana paplitusi bausm\xc4\x97s forma, pvz., plakimas dir\xc5\xbeu. S\xc4\x97dmen\xc5\xb3 lytinis patrauklumas b\xc5\xabdingas tiek vyrams, tiek ir moterims._NEWLINE_Pabr\xc4\x97\xc5\xbeiant graik\xc5\xb3 deiv\xc4\x97s Afrodit\xc4\x97s s\xc4\x97dmen\xc5\xb3 gro\xc5\xbe\xc4\xaf, ji taip pat buvo vadinama Kallipygos, t. y. \xe2\x80\x9eturinti gra\xc5\xbe\xc5\xb3 u\xc5\xbepakal\xc4\xaf, s\xc4\x97dmenis\xe2\x80\x9c.'